Püha Siimeon Sambniku kirik

Püha Siimeon Sambniku kirik (araabia keeles كنيسة مار سمعان العمودي, Kanīsat Mār Simʿān el-ʿAmūdī, ka hüüdnimega Qalaat Semaan, قلعة سمعان, Qalʿat Simʿān 'Siimeoni kindlus') või Deir Semaan, دير سمعان Dayr Simʿān 'Siimeoni klooster') on 5. sajandist pärinev kirikute kompleks Süürias, mida peetakse säilinute seas üheks vanemaks. Varemetena säilinud ehitis asub umbes 30 kilomeetrit Aleppost loodes. Kompleks püstitati kohale, kus asus askeet Siimeon Sambniku sammas. Kirjeldus Palverännukohaks kujunes paik juba Siimeon Sambniku eluajal, mil paljud kristlased küsisid temalt nõu, abi ja hingehoidu, ja palverännakud jätkusid pärast tema surma. Keisri toel arendati keskust suurejooneliselt aastatel 476–490, mille jooksul ehitati hiiglaslik kirikukompleks. Selle keskel oli kaheksanurkne peasaal, kus seisis Siimeoni kunagine 18 meetri kõrgune sammas. Selle keskelt kulges igasse ilmakaaarde ristikujuliselt üks kolmelööviline basiilika. Idabasiilikas, millel oli kolm apsiidi, toimusid jumalateenistused. Kompleksi siseneti lõunast. Läbi mäeharja jalamil asuva sammastega võlvi viis tee kaheksanurksest baptisteeriumist ja palverändurite majutamise elamutest mööda peakiriku lõunaportaalini. Hoonekompleksi pikkus oli idast läände 100 meetrit ja põhjast lõunasse 88 meetrit. Kõik neli basiilikat olid 24 meetrit laiad. Siimeoni samba ümber ehitatud kaheksanurkse saali läbimõõt oli 28 meetrit. Kiriku enda kogupindala oli 4800 ruutmeetrit, kogu kompleksi pindala 12 000 ruutmeetrit. Kuni Hagia Sophia ehitamiseni Konstantinoopolis 537. aastal oli Püha Siimeon Sambniku kirik kristliku maailma suurim sakraalhoone. Arhitektuur ja dekoor lähtus varasemast 470. aastal ehitatud Qalb Loze basiilikast. Siimeoni kirikukompleks oli omakorda sarnasel või lihtsustatud kujul eeskujuks mõnele teisele kirikule, nagu Deir Turmanini ja Deir Seta basiilikad. 10. sajandil muudeti kompleks tsitadelliks, sellele lisati müür ja 13 kaitsetorni. Pildid Viited